

|  |  |
| --- | --- |
|  | Αθήνα 27/3/2015  Προς  1. Τους Συλλόγους Εκπαιδευτικών Π.Ε.  2. Μ.Μ.Ε. |

**ΣΥΣΚΕΨΗ Δ.Ο.Ε. – Ο.Λ.Μ.Ε. ΓΙΑ ΤΟ ΘΕΜΑ ΤΩΝ ΥΠΟΧΡΕΩΤΙΚΩΝ ΜΕΤΑΤΑΞΕΩΝ**

Είκοσι τρεις ημέρες μετά τη δέσμευση της πολιτικής ηγεσίας του Υπουργείου Παιδείας ότι θα συγκροτηθεί τριμερής επιτροπή (Υπουργείο, Δ.Ο.Ε., Ο.Λ.Μ.Ε.) για την εξέταση του θέματος των υποχρεωτικών μετατάξεων εκπαιδευτικών από τη Δευτεροβάθμια στην Πρωτοβάθμια Εκπαίδευση, και δίχως να έχει γίνει σχετική πρόσκληση από το Υ.ΠΟ.ΠΑΙ.Θ., πραγματοποιήθηκε σήμερα, Πέμπτη 26 Μαρτίου 2015, με πρωτοβουλία των Δ.Σ. της Δ.Ο.Ε. και της Ο.Λ.Μ.Ε. σύσκεψη για την εξέταση του ζητήματος.

Είναι πολύ σημαντικό το γεγονός ότι διαπιστώθηκε σύγκλιση απόψεων μεταξύ των Ομοσπονδιών στο μεγαλύτερο μέρος των ζητημάτων με κοινό τόπο την άρση των μνημονιακών επιταγών στην εκπαίδευση που οδήγησαν στην εργασιακή ανασφάλεια χιλιάδες εκπαιδευτικούς το καλοκαίρι του 2013.

Οι κοινές θέσεις που θα αποτελέσουν και πρόταση της Δ.Ο.Ε. και της Ο.Λ.Μ.Ε. στη συνεδρίαση της επιτροπής είναι οι παρακάτω:

* Σύσταση οργανικών θέσεων σε κάθε σχολική μονάδα για όλα τα διδακτικά αντικείμενα του δημοτικού σχολείου, με βάση τις πραγματικές ανάγκες της εκπαίδευσης.
* Ο Ν. 4172 με τον οποίο έγιναν οι μετατάξεις είναι απαράδεκτος και πρέπει να καταργηθεί άμεσα.
* Πρέπει να υπάρξει έλεγχος νομιμότητας όλων των δικαιολογητικών που κατατέθηκαν στη διαδικασία των μετατάξεων, να γίνει δημόσια ανάρτηση των μορίων και των αιτήσεων ώστε να υπάρξει πλήρης αποκατάσταση της νομιμότητας και της διαφάνειας και άρση όλων των στρεβλώσεων.
* Να δοθεί δυνατότητα επιστροφής στη Δευτεροβάθμια Εκπαίδευση όσων εκπαιδευτικών το επιθυμούν, με την απόλυτη διασφάλιση της οργανικής τους θέσης.
* Οι μη κοινές ειδικότητες (ειδικότητες που δεν προϋπήρχαν στην Πρωτοβάθμια Εκπαίδευση) να τοποθετηθούν άμεσα (μόλις ολοκληρωθεί ο έλεγχος νομιμότητας) στα σχολεία, με βάση τα μόριά τους.

Τα Δ.Σ. της Ο.Λ.Μ.Ε. και της Δ.Ο.Ε. επιφυλάχτηκαν να ξανασυναντηθούν πριν από τη λειτουργία της επιτροπής ώστε να διαμορφώσουν κοινή θέση και για την τοποθέτηση των κοινών ειδικοτήτων (Φυσικής Αγωγής, Αγγλικών, Μουσικής).

Από τη Δ.Ο.Ε.